A tous cels qui verront ces presentes lettres Pierres Espingoz, garde du scel de la court du contee de Tornerre, salut. Saichent tuit, que en la présence de maistre Jehan Voonan, clerc tabellion commun juré de la dite court, establi Andriers Li Granz, Martins ses filz, Guilles La Vogne et Lamberz filz Colas, procureeur des hommes de Vertauz et dou Maisuil, par ainssins comme il appert, prime face en une letre de procuration ci-annexée, scellée dou scel de la court de Lamgres. Recognoissent et confessent en vérité en nom de ceux et des diz hommes de Vertaux et dou Maisuil et en nom de procurateur d’ïcels, aux avoir treitiey et acordé aux exequteurs de ma dame très haute, très excellent et de bon mémoire, Marguerite, par la grâce de Dieu, jadis rayne de Jerusalem et de Secile, et aux maistres et freres de l’opitaul de Nostre-Dame de Fontenilles de Tornerre, et promis tenir et attendre toutes les choses, convenances, obligations et formelez contenues es letres de leur franchise qui s’ansuignent par ces moz: Cum toute créature humaine doive crier et courre à la franchise qui vint de droit naturel, et fuire et eschiver le lien de servitute qui fu amenez par la chétivité des gens. Et le dit procureeur pour aux et en nom de procureeur pour les diz hommes haient souppliey humblement que li dit maistres et frere dou dit hopitaul les voussissent rappeler à l’estat de la franchise naturele et aux suffrir à estre ostey dou lien de la servitute de mainmorte, qui aux diz maistre et frères dou dit hopitaul appartenoient es dites viles, finaiges et appartenances d’icelles, en manière que il puissent joyr de la dite franchise à touz jourz, mais ainssins comme ma dame la rayne dessus dite l’avoit outroiey à ses exequteurs dessus diz et aux maistre et frères dou dit hopitaul. Les devant diz maistre et frères dou dit hopitaul, concidéranz et attendenz que franchise est si favorable chose que pour pris ne puet estre prisiée; délibération heue sur ce diligemment; regardé en toute chose le profit dou dit hopitaul et des diz maistre et frères, pour les convenances, servitutes, charges et conditions que li maistres et frère desus diz, pour cause dou dit hopitaul hont retenu à aux et à leur successeurs pour le dit hopitaul à touz jours mais, en la manière que s’ansuit.  1. C’est à savoir que les maisons, vignes, terres, prez et touz autres héritaiges, de quelque condition que il soient, seront à touz jours mais chargiey et obligiey des servitutes et redevances qui s’ansuigvent, à quelque personne qu’il veignent, ne puissent venir par saisine ou par propriété de quelque condition que les personnes qui tanront les diz héritaiges, ou de quelque dignité ou estat il soient et li dit homme et toutes les personnes qui demorront et habiteront ou temps présent et avenir, et qui hont et auront es dites viles et es finaiges et appartenances d’iceles maisons, vignes, terres, prez et autres héritaiges quex que il soient et de quelque condition que il soient, paieront et randront à touz jours mais aux maistres et frères dou dit hopitaul ou à leur successeurs chascun an les redevances qui s’ansuigvent. C’est à savoir chascuns qui tanra feu es dites viles, appartenances, ung denier de la monnoie courrant communément pour ung denier au contée de Tornerre à la feste de Nativité de saint Jehan Baptistre, si cum ils hont acoustumé à paier de ancienneté.  2. Derechief, tout cil qui hont ou auront es dites viles ou es appartenances, maisons, vignes ou autres héritaiges, quex que il soient, ne de quelque condition, estat ou dignité que il soient paieront et randront chascun an à touz jourz mais aux maistre et frères dou dit hopitaul des diz héritaiges et pour raison d’icels, les tierces, censives, corvées de bras et de charrues, de personnes et de bestes et toutes autres coustumes que il hont acoustumé à paier d’ancienneté. Sauf ce que li hommes de Vertaux qui devoient aus maistre et frères dou dit hopitaul pour cause dou dit hopitaul quatre livres de taille chascun an soient quite à touz jourz mais de la dite taille par paiant cent livres de tournois petitz une foiz aux maistre et frères de l’opitaul desus dit.  3. Derechief et quicunque tenra ou aura es dites viles ou es appartenances, maison ou maisons, rendra ou paiera chascun an aux maistre et frères dou dit hopitaul pour chascune maison habitée doze deniers de la dite monnoie à la feste de Saint-Reme; ansamble toutes autres debtes, redevances et obligations acoustumées et conventées, exceptez les vallez et les pucelles des dites villes qui ne sunt ne seront tenu à paier les diz doze deniers jusques à tant que il soient en l’aaige dou vint et cinquesme an. Et leurs et dès iqui en avant paieront les diz doze deniers, si comme li autres et si comme il es desus dit. Et pour le défaut de toutes et chascune des choses desus dites, l’amende dehue selon la loy dou païs pour autre defauz, sera paiée et levée de toutes les personnes desus dites qui défaudront à tenir et acomplir toutes et chascunes les choses desus dites.  4. Derechief toutes les dites personnes pranront et recevront toutes manières de mesures de blef et de vin des maistre et frères dou dit hopitaul ou de leur commandement. C’est à savoir les mesures de Chaonnes ou les semblables et d’autres que celles que li dit maistre et frères ou leur commandemenz leur aura bailliey, il ne pourront ne ne devront user es dites villes, es finaige ne es appartenances d’icelles.  5. Derechief toutes les personnes desus dites et tout cil qui hont et auront mis biens es diz leux, mobles ou non mobles se justisseront à touz jourz mais quant aux biens qu’il auront es diz leux par les diz maitre et frères ou par leur commandement et obéhiront à eux et à leur justiciers et à leur bans, cris et autres commandemanz, si comme sougiet et justiciable doivent faire à leur seigneur, sanz nule contradiction, sans avoer seignorie de Roy ne d’autre seigneur avoer, tant cum il demorront ne auront leur biens es diz leux et sanz exception de nule personne privilegiée ou non privilegiée et de quelque condition ou juridition que il soit.  6. Derechief les personnes desus dites ne pueent, ne devient aler à autre justise, ne faire faire par autre justise, requeste ne supplication ne recréance demander, fors que par les justiciers dou maistre et des frères de l’opitaul desus dit, pour nul cas à venir, se n’est pour faux juigement ou par défaut de droit.  7. Derechief, toutes les personnes desus dites paieront à touz jourz mais aux maistre et frères desus diz ou à leur commandement teles amendes cum il hont acostumé à paier de ancienneté, selon la qualité et quantité des forfaiz et forfacenz es diz leux.  8. Derechief que toutes les eschoites de cels qui trespasseront es diz leux sanz hoir de leur corps soient et aveingnent desormais à touz jours au plus prochain hoir de celui qui trespassera où que qu’il soit sans contredit des maistre et frères dou dit hopitaul ne de leur commandement, se li plus prochiens vient dedans l’an continuel après le décès dou trespassé. Et se li plus prochien hoir ne vient ne appert pour requérir les biens de l’eschoite tant tost après le décès dou trespassé, li maistre et frères dou dit hopitaul ou leur commandement tenront et garderont en leur main les biens des eschoites jusques à tant que li hoirs soit venuz ou que li anz soit passez, et se il y a nuls biens qui soient à cultiver es dites eschoites avant que li hoirs veigne ne appere, li commandemenz des maistre et frères du dit hopitaul les fera cultiver, amblaer et deblaer, parmi la main dou maistre et des frères desus diz, aux couz et aux despens des biens des dites eschoites. Et quant li hoirs venra, se il vient en requérant les biens des dites eschoites, li commandemenz des maistre et frères dou dit hopitaul li délivrera les dits biens des dites eschoites plainement et paisiblement et anterinement se il vient dedanz l’an et le jour après le décès dou trespassé. Et est tenu li commandemenz des diz maistre et frères de randre au dit hoir bon compte et leaul des fruiz des issues et des émolumens que il aura heuz et recehuz des biens des dites eschoites pour tout le temps que il les aura tenu et gardé, comme desus est dit. Et li diz hoirs sera tenuz à croire au dit commandement des maistre et frères desus diz par son simple serement sans autre preuve. Et se il avient ou temps avenir que aucunes eschoites demorient par l’espace de ung an sans etre requises de hoir dou trespassé, elles seront acquises anterinement au dit hopitaul sanz chaloinge ne contredit de lui ne de quexques personnes que elles soient ne aviengnent et de quelque condition, estat et dignité que il soit, non contretant droiz, coustumes, establissemenz ou priviliges contraires aux choses desus dites de quelque teneur ou auctorité que il soient.  9. Et que parmi l’acomplissement de toutes et chascunes les choses desus dites la dite servitute que li maistre et frères dou dit hopitaul, pour cause dou dit hopitaul avoient es dites villes et es appartenances, li maistre et frères de l’opitaul desus dit ostent des personnes desus dites. Voulant et outroiant à touz jourz mais que elle soit osté des diz leux par la condicion qui s’ansuit: 10. C’est à savoir que se aucunes des personnes desus dites, soit ou temps avenir rebelles contre les choses, condicions et convenances desus dites ou contre aucune d’icelles, se il ne vient à amendement de ce dedans les quarante jourz continuelement au segant des leurs en avant tant cum il vivra pour le vice de ingratitude ne jorra de la dite franchise, mais sera dou tout en tout chargiez et obligiez de la première servitute comme devant. Et se il vient à amandement dedanz les quarante jourz, comme desus est dit, il paiera aus diz maistre et frères dou dit hopitaul, ou à leur commandement, tele amende comme droiz et coustume de pays requerront en tel cas. 11. Et est à savoir que li hoir d’icels pour la courpe de leur ancestres ne perdront pas la franchise desus dite, se il ne enchient ou dit vice ou que il veullent perséverer en l’ingratitute de leur ancestres. 12. Souzmetent et obligent li procureeur desus nommé et nom de et aux et en nom de procureour pour les diz hommes de Vertaux et dou Maisuil, aux et leurs hoirs et les desus diz hommes et leurs hoirs à touz jours mais et tous leurs biens mobles et non mobles, présenz et avenir et leur corps à prison tenir ou chasteaul de Tornerre à la juridiction de la dite court dou contée de Tornerre et cohercion d’icelle et de ses justiciers quant plain accomplissement et observation parfecte de toutes et chascunes les convenances desus dites. En tesmoignaige de la quele chose gie Pierres Espingoz dessus diz, à la relation dou dit tabellion juré, hai scellé ces présentes letres dou scel de la dite court, sauf le droit Monseigneur le conte pour toutes choses. Ce fut fait l’an de grâce mil trois cenz et dix, le mercredi après la feste Saint-Vincent. Présens Mélet, prévost de Chaonnes, Jehan dit Belere de Moloismes, prévost de Bregeloingne, Adam de Vertaux, fil feu Michelet de Villers, Jofroy, fil Mélet de Chaonnes et Humbert de Vertaux clerc tesmoinz à ce requis et appelez.